b'\n_START_ARTICLE_\nJuozapas Sapiega\n_START_SECTION_\nBiografija\n_START_PARAGRAPH_\nLietuvos magnat\xc5\xb3 Sapieg\xc5\xb3 gimin\xc4\x97s, Kodenio linijos atstovas, herbo \xe2\x80\x9eLis\xe2\x80\x9c savininkas. Mstislavlio vaivados Ignoto Sapiegos (iki 1721\xe2\x80\x931758) ir Anos Krasickos (1707\xe2\x80\x931751) antrasis s\xc5\xabnus. Tur\xc4\x97jo brolius Jon\xc4\x85, Pranci\xc5\xa1k\xc5\xb3, Ksaver\xc4\x85 ir Kajeton\xc4\x85 Mykol\xc4\x85._NEWLINE_1752-1758 mok\xc4\x97si Vr\xc5\xa1uvos pijar\xc5\xb3 kolegijoje. 1758 metais gavo husar\xc5\xb3 pulkininko titul\xc4\x85, tais pa\xc4\x8diais metais buvo i\xc5\xa1rinktas pasiuntiniu \xc4\xaf seim\xc4\x85. Nuo 1763 metais buvo Lietuvos did\xc5\xbeiojo etmono Mykolo Kazimiero Radvilos \xc5\xbduvel\xc4\x97s partijos \xc5\xa1alininkas. 1764 m. gegu\xc5\xbe\xc4\x97s 7 d. pasira\xc5\xa1\xc4\x97 po manifestu, pasisak\xc4\x99s prie\xc5\xa1 Rusijos armijos atvykim\xc4\x85 \xc4\xaf ATR teritorij\xc4\x85. 1766 metais \xc4\xaftakojant savo uo\xc5\xa1viui, kunigaik\xc5\xa1\xc4\x8diui Aleksndrui Juozapui Jablonovskiui, gavo Lietuvos did\xc5\xbeiojo raikytojo pareigyb\xc4\x99. _NEWLINE_Nuo 1769 m. liepos Juozapas Sapiega aktyviai dalyvavo Baro konfederacijos sudaryme Lietuvos did\xc5\xbeiojoje kunigaik\xc5\xa1tyst\xc4\x97je. 1769 m. rugpj\xc5\xab\xc4\x8dio 5 d. buvo i\xc5\xa1rinktas Lietuvos armijos generaliniu regimentu, dalyvavusi\xc5\xb3 konfederacijoje. Rusijos armijai spaud\xc5\xbeiant buvo priverstas atsitraukti \xc4\xaf Rusij\xc4\x85, paskyrus Lietuvos konfederat\xc5\xb3 vadu nepatyrus\xc4\xaf jaunesn\xc4\xaf brol\xc4\xaf Kajeton\xc4\x85 Mykol\xc4\x85 Sapieg\xc4\x85. 1770 metais keletui m\xc4\x97nesi\xc5\xb3 atsisak\xc4\x97 nuo politin\xc4\x97s veiklos, gyveno Gdanske, pas savo pusbrol\xc4\xaf Varmijos vyskup\xc4\x85 Ignot\xc4\x85 Krasick\xc4\xaf. Kaltinamas bailumu ir neveiklumu, vadovavimo neatsisak\xc4\x97. Ne\xc5\xbei\xc5\xabrint \xc4\xaf savo parei\xc5\xa1kimus, \xc4\xaf LDK negr\xc4\xaf\xc5\xbeo ir keliavo po Europ\xc4\x85, pab\xc5\xabvojo Ce\xc5\xa1ine ir Drezdene.  _NEWLINE_1771 m. lapkrit\xc4\xaf tarp Lietuvos did\xc5\xbeiojo raikytojo Juozapo Sapiegos ir Lietuvos did\xc5\xbeiojo etmono Mykolo Kazimiero Oginskio \xc4\xafvyko gin\xc4\x8das d\xc4\x97l vadovavimo prakti\xc5\xa1kai neegzistuojan\xc4\x8diai Ldk konfederat\xc5\xb3 armijai. Gin\xc4\x8do rezultate abu jie buvo pripa\xc5\xbeinti Lietuvos konfederat\xc5\xb3 vadovais, o fakti\xc5\xa1kai LDK konfederat\xc5\xb3 \xc4\xafgulom vadovavo Simonas Kosakovskis. 1772 m. kovo 13 d. band\xc4\x97 prasiver\xc5\xbeti \xc4\xaf apgult\xc4\x85 karaliaus Vavelio pil\xc4\xaf, bet negal\xc4\x97jo nieko padaryti.  _NEWLINE_Po Baro konfederacijos pralaim\xc4\x97jimo (1772) Juozapas Sapiega kartu su savo \xc5\xbemona Teofile i\xc5\xa1va\xc5\xbeiavo \xc4\xaf Pranc\xc5\xabzij\xc4\x85. V\xc4\x97lesniais metais sutuoktiniai gyveno Strasburge ir Pary\xc5\xbeiuje. Dal\xc4\xaf turto Lekijoje jiem pavyko i\xc5\xa1gelb\xc4\x97ti ir perduoti savo s\xc5\xabnui Aleksandrui Antonijui Sapiegai. 1774 metais Juozapas Sapiega husar\xc5\xb3 puklininko titul\xc4\x85 pardav\xc4\x97 savo giminai\xc4\x8diui Kazimierui Nestorui Sapiegai. _NEWLINE_1777 metais Juozapas Sapiega gr\xc4\xaf\xc5\xbeo \xc4\xaf t\xc4\x97vyn\xc4\x99, o jo \xc5\xbemona buvo pasilikusi Pranc\xc5\xabzijoe. 1784 metais, kad sumok\xc4\x97t\xc5\xb3 skolas, pardav\xc4\x97 Lietuvos did\xc5\xbeiojo raikytojo pareigyb\xc4\x99.  _NEWLINE_1792 m. sausio 10 d. Juozapas Sapiega mir\xc4\x97 Liachovi\xc4\x8diuose.'